ธ.ก.ส. ติวเข้มจ่ายเงินช่วยชาวนา
ธ.ก.ส. ติวเข้มเจ้าหน้าที่จ่ายเงินช่วยชาวนา 1.5 หมื่นต่อครัวเรือน 20 ต.ค. นี้ พร้อมส่งทีมสุ่มตรวจเงินถึงมือชาวนาตัวจริงด้วย
8 ต.ค. 2557

ธ.ก.ส. ติวเข้มเจ้าหน้าที่จ่ายเงินช่วยชาวนา 1.5 หมื่นต่อครัวเรือน 20 ต.ค. นี้ พร้อมส่งทีมสุ่มตรวจเงินถึงมือชาวนาตัวจริงด้วย  
นายลักษณ์  วจนานวัช  ผู้จัดการธนาคารเพื่อการเกษตรและสหกรณ์การเกษตร(ธ.ก.ส.) เปิดเผยว่า จากการที่คณะรัฐมนตรีได้มีมติเห็นชอบให้ดำเนินการช่วยเหลือเกษตรกรผู้ปลูกข้าว ปีการผลิต 2557/58 เพิ่มเติมจากมาตรการที่คณะรักษาความสงบแห่งชาติ (คสช.) ได้ให้ความเห็นชอบไว้แล้ว คือการจ่ายเงินชาวนาทุกครัวเรือน ตามพื้นที่ที่ปลูกข้าวจริงแต่ไม่เกินครัวเรือนละ 15 ไร่ ในอัตราไร่ละ 1,000 บาท หรือ ครัวเรือนละ 1.5 หมื่นบาท ​ทั้งนี้ในส่วนของ ธ.ก.ส.ได้ซักซ้อมแนวทางการดำเนินงานไปยังสาขา  เพื่ออำนวยความสะดวกให้กับเกษตรกรที่คาดว่าจะได้รับประโยชน์จำนวน 3.49 ล้านครัวเรือน  คิดเป็นพื้นที่ปลูกข้าวนาปีประมาณ 63.8 ล้านไร่และวงเงินชดเชยประมาณ  4 หมื่นล้านบาท  โดยจะชี้แจงให้เกษตรกรทราบถึงขั้นตอนการดำเนินงาน เช่น การแจ้งขอขึ้นทะเบียนผู้ปลูกข้าวกับเกษตรอำเภอในพื้นที่  เพื่อตรวจสอบข้อมูลที่ถูกต้องและเป็นผู้ออกใบรับรองให้เกษตรกร จากนั้นจึงไปแจ้งความประสงค์ขอเข้าร่วมโครงการที่ ธ.ก.ส. โดยแนบสำเนาใบรับรองเกษตรกร  สำเนาหน้าสมุดบัญชีเงินฝาก สำเนาบัตรประชาชน  ซึ่ง ธ.ก.ส.จะตรวจสอบความถูกต้องกับข้อมูลในระบบของกรมส่งเสริมการเกษตร  
สำหรับเงินชดเชยและเลขที่บัญชีเงินฝาก  เมื่อถูกต้อง ธ.ก.ส.จะโอนเงินเข้าบัญชีของเกษตรกรโดยตรง  พร้อมกับการจัดเตรียมทีมพนักงาน ธ.ก.ส.บางส่วนสุ่มตรวจสอบการเพาะปลูกข้าวของเกษตรกรในแต่ละพื้นที่  ทั้งนี้ เพื่อให้กระบวนการทำงานดังกล่าวเป็นไปอย่างถูกต้อง โปร่งใส และเงินดังกล่าวถึงมือเกษตรกรผู้ปลูกข้าวอย่างแท้จริงและทั่วถึง เริ่มจ่ายเงินเข้าบัญชี 20 ต.ค.  2557 เป็นต้นไป